પિક્ચરોએ તો આપણને કેવાં રવાડે ચડાવી દીધા છે ! ‘જિંદગી મેં પ્યાર સિર્ફ એક બાર હી હોતા હૈ…’ એવું વારંવાર કહીને નિષ્ફળ પ્રેમીઓને જીવતા દોજખમાં ઉતારી દીધા છે ! પ્યાર એકવાર નહીં, અનેકવાર થઈ શકે છે. ફિલ્મોમાં એક પ્રેમપ્રકરણનો કંઈક અંજામ આવતા બે-અઢી કલાક નીકળી જાય છે. એટલે બાકી વધેલો સમય બહુ ટૂંકો હોવાથી ફરી આવું લફરું પૂર્ણ થઈ શકતું નથી. આ કારણથી ફિલ્મો માટે પ્રેમ ફક્ત એક જ વાર થાય છે એ સત્ય હોઈ શકે; જીવનમાં નહીં. જીવન તો વહેતી નદી જેવું છે. નીચાણ હોય ત્યારે ઝડપથી વહે છે. ખાડા-ટેકરામાં રોકાતું ચાલે છે. તેને ક્યારેક મોડું પહોંચ્યાનો કે પહોંચવાનો અહેસાસ થતો નથી. પ્રેમ પ્રકરણ માટે કદી ‘મોડું’ કે ‘છેલ્લું’ નથી હોતું !